DA Den Europæiske Unions Tidende C 62/9

Offentliggørelse i henhold til artikel 8, stk. 1, i Kommissionens delegerede forordning (EU) nr. 664/2014 af enhedsdokumentet for en oprindelsesbetegnelse eller en geografisk betegnelse, der er registreret i overensstemmelse med Kommissionens forordning (EF) nr. 1107/96 efter proceduren i artikel 17 i Rådets forordning (EØF) nr. 2081/92

(2015/C 62/08)

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (1)

»WALDVIERTLER GRAUMOHN«

EF-nr.: AT-PDO-0117-01269-31.3.2008

BGB ( ) BOB ( X )

1. Betegnelse

»Waldviertler Graumohn«

2. Medlemsstat eller tredjeland

Østrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Waldviertler Graumohn hører til opiumvalmuesorten (Papaver somniferum Linné) og er en såkaldt Schüttmohn (dvs. at den har en frøkapsel, der åbner sig). Ud over de lokale sorter i Waldviertel findes de to registrerede sorter Edel-Weiss og Edel-Rot. Valmuefrøene er grå, nyreformede, ca. 1-1,5 mm lange og 0,7-1 mm brede med en svag frøskal. Overfladen har et netformet struktur. Olieindholdet ligger på mellem 43,4-48,4 %. Det høje olieindhold og den tynde frøskal giver Waldviertler Graumohn en karakteristisk mild og nøddeagtig smag. Waldviertler Graumohn har et indhold af umættede fedtsyrer på ca. 85 %.

Waldviertler Graumohn er en af de få valmuesorter, hvis frøkapsel åbner sig, når den er moden, således at frøene kan høstes uden at ødelægge kapslen.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

—

3.6. Særlige regler vedrørende udskæring, rivning eller emballering osv.

De enkelte partier oplagres og bearbejdes separat, således at producenten til enhver tid kan fastlås.

3.7. Specifikke mærkningsregler

Hvis det er mellemhandlere og ikke landbrugerne selv, der markedsfører produktet, tildeles hvert enkelt parti et producentnummer (eller partinummer) ved overtagelsen, således at producenten til enhver tid kan fastslås.

4. Præcis afgrænsning af det geografiske område

Waldviertel er en del af det østrigske forbundsland Niederösterreich. Dyrkningsområdet omfatter følgende Bezirke (administrative enheder): Zwettl, Gmünd, Waidhofen/Thaya, Horn, Krems/Land (nord for Donau) og Melk (nord for Donau).

5. Tilknytning til det geografiske område

5.1. Det geografiske områdes egenart

Området kendetegnes ved magre jorder, store temperaturforskelle mellem dag og nat og tørt høstvejr. Den traditionelle dyrkning af grå valmuefrø har fundet sted i det afgrænsede område siden det 13. århundrede. Dyrkningen af valmuerne kræver stor omhu og en finere forberedelse af jorden. Erfaringerne med dyrkningen har ført til udviklingen af høstmaskiner, der er konstrueret specifikt til Waldviertler Graumohn, idet denne pga. sin svage frøskal og det høje olieindhold ville tage skade og blive knust, hvis den blev høstet med almindelige mejetærskere, hvorved frøene ville få en harsk smag.

5.2. Produktets egenart

Grå farve. Sammenlignet med andre valmuesorters frø er frøkornet relativt stort. Det har kun en tynd skal og et 2-3 % højere olieindhold end blå frøsorter samt et højt indhold af umættede fedtsyrer. Intensiv smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Waldviertler Graumohns blade adskiller sig fra andre valmuesorter ved at være bløde og have savtakkede og lappede indskæringer. Stænglerne har en karakteristisk behåring. Disse specielle egenskaber gør de muligt for Waldviertler Graumohn at udnytte den dug, der opstår som følge af de store temperaturforskelle mellem dag og nat i Waldviertel. Dette sikrer en god vækst. Temperaturudsvingene i området har derudover en særlig indvirkning på dannelsen af frøkornene, der trækker sig sammen ved kulde og udvider sig i varmen. Denne bevægelse giver en mere intens smag. Derudover bevirker de magre jorder i Waldviertel, at Graumohn kun udvikler sig langsomt, hvilket har en positiv virkning på kvaliteten og mængden af valmuefrøolie. Det tørre høstvejr har afgørende betydning for valmuefrø- og kapselkvaliteten.

For de hovedsageligt små landbrug i Waldviertel spiller valmuedyrkningen en stor økonomisk rolle, og den får stadig større betydning som landskabsprægende element, især i forbindelse med turismen. Valmuemarkernes blomstren i rødt og hvidt trækker således hvert år mange turister til Waldviertel. Derudover er Waldviertler Graumohn en ofte anvendt og traditionel del af det regionale køkken.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (2))

www.patentamt.at/Home/Markenschutz/Herkunftsangaben/Formulare/HA2_07_sp_WaldviertlerGraumohn_1.pdf

(1) EUT L 343 af 14.12.2012, s. 1.

(2) Se fodnote 1.